Foto Un tânăr de 19 ani a fost prins gonind cu 205 km km/h pe o şosea din Mehedinţi. Depăşise viteza cu 135 km/h
Un şofer în vârstă de 19 ani a fost prins când circula cu 205 kilometri la oră, în judeul Mehedinţi, pe un sector de drum unde viteza maximă admisă este 70 de kilometri la oră.
”Astăzi, 13 mai a.c., poliţiştii oraşului Vânju Mare, în timp ce desfăşurau activităţi de monitorizare a traficului rutier, au depistat un bărbat de 19 ani, din comuna Vânători, în timp ce conducea un autoturism pe DN 56A, în afara localităţii Recea, depăşind limita de viteză cu 135 km/h”, a transmis, luni seară, IPJ Mehedinţi.
Sursa citată a precizat că şoferul a fost surprins cu aparatul radar, rulând cu viteza de 205 km/h, pe un sector de drum unde limita de viteză este de 70 km/h.
Tânărul a fost sancţionat contravenţional cu 20 de puncte amendă, iar ca măsură complementară s-a dispus suspendarea dreptului de a conduce autovehicule pe drumurile publice, pentru o perioadă de 120 de zile.